Peyton Rous
Peyton Rous var en amerikansk læge, patolog og Nobelprismodtager. Han var den første, der viste, at kræftsvulster kan skyldes virus.
Han virkede i 1909 til 1945 på Rockefeller Institute for Medical Research i New York, hvor han i 1911 påviste, at en særlig kræftform, sarkom, kunne overføres fra høns til kyllinger ved indsprøjtning af cellefrie ekstrakter. Opdagelsen blev først anerkendt i 1950'erne, og det blev senere opklaret, at denne kræftform skyldes overførsel af retrovirus.
Foruden sin kræftforskning udviklede Rous under 1. Verdenskrig den teknik til opbevaring af blod, som førte til oprettelse af blodbanker.
Peyton Rous modtog sammen med Charles Huggins Nobelprisen i fysiologi/medicin i 1966 for sin opdagelse af kræftfremkaldende, onkogene, virus.